राहुल की दादी इंदिरा गांधी के लिए जेल बचपन से ही कोई अनोखा शब्द नहीं था। इंदिरा के पिता जवाहरलाल नेहरू के जीवन के डेढ़-दो दशक जेलों में बीते थे। 95 बरस हो गए, जब नेहरू के पिता मोतीलाल नेहरू पहली बार जेल गए थे और आनंद भवन पर अंग्रेजों की पुलिस के छापे पड़े थे। राहुल इस जेल-वंशावली की पांचवी पीढ़ी की नुमाइंदगी कर रहे हैं। इसलिए अगर कोई यह सोचता हो कि जेल जाने की नौबत आने पर उनकी सिट्टी-पिट्टी गुम हो जाएगी तो वह मूर्खों के स्वर्ग में विचर रहा है। जो वंशवादी राजनीति की बात करते हैं, सतत संघर्ष की वंशावली सामने देख उनकी निगाहें धुंधली क्यों हो जाती हैं? पूर्व-सैनिक के परिवार को हिरासत में लेने की बेहूदगी से हुई फ़जीहत से कन्नी काटने की हड़बड़ाहट में भाजपा-सरकार दो दिनों तक एक-के-बाद-एक मूर्खताएं करती रही। नरेंद्र भाई और उनके हमजोलियों को अंदाज़ ही नहीं है कि इन दो दिनों ने पूरे देश में कांग्रेस की लौ किस तरह फफका दी है!